KIRJALLINEN KYSYMYS E-2091/01 esittäjä(t): Paul Rübig (PPE-DE) komissiolle. Nuoria koskeva yötyökielto - leipomojen oppipoikien työskentelyn alkaminen klo 4.00..



Virallinen lehti nro 364 E , 20/12/2001 s. 0243 - 0244



KIRJALLINEN KYSYMYS E-2091/01 esittäjä(t): Paul Rübig (PPE-DE) komissiolle (13. heinäkuuta 2001) Aihe: Nuoria koskeva yötyökielto - leipomojen oppipoikien työskentelyn alkaminen klo 4.00. Neuvoston 22. kesäkuuta 1994 antamassa nuorten työntekijöiden suojelua koskevassa direktiivissä 94/33/EY(1) säädetään nuorten yötyöstä. Direktiivin 9 artiklassa kielletään nuorten työnteko joko kello kahdenkymmenenkahden ja kuuden välillä tai kello kahdenkymmenenkolmen ja seitsemän välillä. Jäsenvaltiot voivat kuitenkin direktiivin 9 artiklan 2 kohdan a alakohdan mukaisesti sallia tästä poikkeuksia erityisten alojen osalta, mutta keskiyön ja kello neljän välillä työnteko on kielletty kaikissa tapauksissa, kuten 9 artiklan 2 kohdan b alakohdassa mainitaan. Tämä säädös aiheuttaa hankaluuksia erityisesti leipomoalan yrityksille. Asiakkaiden muuttuneiden toiveiden johdosta leiväntuotanto on aloitettava entistä aikaisempana vuorokauden ajankohtana. Leipien ja leivonnaisten on oltava saatavilla leipomoiden myymälöissä jo kello kuusi. Leipomoiden oppipojat eivät kuitenkaan voi edellä mainittujen säännösten takia aloittaa työntekoa ennen kello neljää, mistä syystä heidän ei ole mahdollista osallistua taikinanvalmistukseen, joka kuitenkin on oleellinen osa leipomoalan koulutusvaatimuksia. Tilannetta parantaisi nuorten työntekijöiden suojelua koskevan direktiivin muuttaminen siten, että yötyökieltoa voitaisiin noudattaa joustavammin. Erityisesti pienet ja keskisuuret leipomoalan yritykset, jotka ovat jo kauan vastanneet kaikkein vahvimmin oppipoikien koulutuksesta, olisivat edelleenkin erittäin valmiita kouluttamaan heitä. Onko komissio tietoinen, että direktiivissä 94/33/EY olevan 9 artiklan 2 kohdan b alakohta estää leipomojen oppipoikien kouluttamisen ja työllistämisen? Onko komissio valmis tekemään aloitteen edellä mainitun alakohdan muuttamiseksi, jotta neljän tunnin pituista pakollista yötyökieltoa voitaisiin muuttaa leipomoiden oppipoikien osalta niin, että toisena opintovuonna se olisi voimassa kello kahdenkymmenenkolmen ja kolmen välillä sekä kolmantena opintovuonna kello kahdenkymmenenkahden ja kahden välillä? (1) EYVL L 216, 20.8.1994, s. 12. Anna Diamantopouloun komission puolesta antama vastaus (5. syyskuuta 2001) Komissio pyytää arvoisaa parlamentin jäsentä huomioimaan nuorten työntekijöiden suojelusta 22 päivänä kesäkuuta 1994 annetun neuvoston direktiivin 94/33/EY(1), jossa todetaan, että jäsenvaltioiden on valvottava, että nuorten työnteko on tarkoin säänneltyä ja direktiivissä säädettyjen edellytysten mukaisesti suojattua, ja että jäsenvaltioiden on valvottava yleisluonteisesti, että työnantaja takaa nuorille näiden ikään mukautetut työedellytykset. Nuorten yötyöstä direktiivissä säädetään, että jäsenvaltioiden on toteutettava tarvittavat toimenpiteet työnteon kieltämiseksi joko kello 22-6 tai kello 23-7. Jäsenvaltiot voivat lainsäädännössään tai määräyksissään antaa luvan nuorten työntekoon muuten kiellettynä yötyöaikana tietyillä toimialoilla, mutta myös tällöin työnteko on kiellettyä kello 24-4. Direktiivin antama mahdollisuus poiketa tästä peruskiellosta eräillä toimialoilla ei koske leipomoalaa. Komission mielestä tämä säännös antaa jäsenvaltioille mahdollisuuden etsiä tasapainoinen ratkaisu, jossa otetaan huomioon sekä nuorten seuraaman ammatillisen koulutuksen vaatimukset että tarve suojella nuoria sellaisesta työstä, joka voi olla vahingoksi heidän turvallisuudelleen, terveydelleen tai fyysiselle kehitykselleen. Komissio ei aio toistaiseksi ehdottaa muutoksia kyseiseen direktiiviin. (1) EYVL L 216, 20.8.1994.